text: Tre mænd anholdt for hjemmerøveri
  20 august 2010 kl. 11.17
  Politiet anholdt natten til fredag de tre gerningsmænd, der formodes at stå bag hjemmerøveriet i Horsens i tirsdags.
  De tre unge mænd, to på 17 og en på 19, stammer alle fra Silkeborg-området. Det var også her, at politiet kunne anholde de tre mænd torsdag aften og natten til fredag.
  Det er efterforskningen, der får æren for, at politiet så hurtigt fandt gerningsmændene:
  - Vi kan klappe os selv på ryggen i denne omgang. Vores efterforskning har været rigtig grundig, og vi har afhørt en masse i nærområdet omkring hjemmerøveriet, og det var de afhøringer, der satte os på sporet, siger vicepolitiinspektør hos Sydøstjyllands Politi Lars Peter Madsen.
  
  Glade for anholdelsen
  En af de tre mænd har relationer til Horsens, og politiet går ud fra, at det er grunden til, at røveriet foregik der.
  Lars Peter Madsen er glad for, at røverne nu er fundet:
  - Hjemmerøverier er nogle rigtig uhyggelige forbrydelser, så vi er særdeles glade for, at vi nu højst sandsynligt har fat i gerningsmændene, tilføjer Lars Peter Madsen.
  De tre røvere fremstilles kl. 13.30 i et grundlovsforhør i retten i Horsens.
  